Jørgen Hustad

Jørgen Ludolf Pedersen Hustad (født 29. januar 1896 i Gildeskål, død 31. mai 1978) var en norsk avisredaktør og arbeiderpartipolitiker.

Hustad kom i kontakt med den sosialistiske bevegelsen i ungdommen, da han fra 1910 til 1914 jobbet ved jernbaneverkstedet i Narvik. Bare 19 år gammel ble han i 1915 ansatt som forretningsfører i avisen Nordlys i Tromsø. I desember fikk han i tillegg ansvaret som redaktør i avisen. Selv om en lokal avis som Nordlys den gang var en langt mindre og enklere bedrift enn i dag var dette et dristig valg. Avisens generalforsamling forutsatte da også at han skulle få en komité med til å hjelpe seg.

Fra Tromsø dro Hustad til Halden, der han begynte på lokalkontoret til Smaalenenes Social-Demokrat. Siden arbeidet han som redaktør i Østfold Arbeiderblad fra 1922 til 1927. Som redaktør ble han dømt til 90 dagers straff for å ha oppmuntret til militærstreik i 1924. Hustad satt i Haldens bystyre fra 1923 til 1928, og ble varaordfører dette året. 

Etter å ha drevet forretningsdrift i Kristiansand fra 1929 til 1934 vendte han tilbake til Smaalenenes Socialdemokrat, nå som redaksjonssekretær. Denne stillingen hadde han fra 1935 til 1942. Fra 1938 til 1949 var han også medlem av formannskapet i Fredrikstad. 

Etter krigen startet avisen i 1945 opp igjen under navnet Demokraten. Der var Hustad redaktør.

I 1950 begynte han som redaktør i Bergens Arbeiderblad. Da han etter åtte år forlot redaktørposten fortsatte han som journalist i avisen. I Bergen satt han i bystyret fra 1952 til 1967, og hadde en rekke offentlige verv. Han var formann i havnestyret fra 1965 til 1967. 

Hustad fortsatte den politiske virksomheten på sine eldre dager, og var blant annet aktiv i kampanjen for norske medlemskap i EF i 1972.

Referanser 

Norske redaktører
Fødsler i 1896
Dødsfall i 1978
Journalister i Nordlys
Redaktører for Bergensavisen